Fil-jiem li ġejjin numru ta’ akkademiċi, diplomatiċi u artisti se jieħdu sehem fl-ewwel konferenza organizzata mill-Fondazzjoni Valletta 2018 bit-tema ‘Djalogu fil-Mediterran’.  Minbarra diskussjoni dwar bosta temi attwali u politiċi, il-konferenza se sservi ta’ pjattaforma għall-iskambji kulturali bejn artisti ta’ pajjiżi Mediterranji. Għal żmien twil il-Mediterran kien l-arena ta’ diversi kunflitti. Dawn il-kunflitti ghadhom qed jifnu lill-pajjiżi tal-Lvant Nofsani u l-Afrika ta’ Fuq. Dan ix-xenarju qanqal iktar ċaqlieq ta’ nies minn pajjiż għall-ieħor li qed jirriżulta fil-fenomenu tal-immigrazzjoni fil-Mediterran. Dan huwa l-isfond ghal konferenza li se issir f’Malta fil-jiem li ġejjin intitolata ‘Djalogu fil-Mediterran’. Il-konferenza se tkun organizzata mill-Fondazzjoni Valletta 2018, kif spjega d-direttur eżekuttiv Dr Karsten Xuereb. Qal li konferenza bħal din li tagħti ċans ta’ riflessjoni ftit qabel ma’ tibda sena akkademika, sena teatrali, sena ta’ xogħol għal kulħadd, propju kif qed jintemm is-Sajf qabel ma tibda sena ġdida.  Żied jgħid li wieħed jista’ jirrifletti fuq ir-rwol ta’ Malta f’salib it-toroq fil-Mediterran u xi jfisser għalina politikament, ekonomikament, min-naħa tat-turiżmu, imma anke soċjalment u kulturalment. Il-konferenza se tkun indirizzata fost l-oħrajn mill-Professur Henry Frendo u Dr George Cassar u 12-il kelliem ieħor barrani.  Din hija l-ewwel konferenza li qed issir mill-Fondazzjoni, u hemm il-ħsieb li tibda ssir appuntament annwali sal-2018 meta l-Belt tingħata t-titlu tal-Kapitali Ewropea tal-Kultura.